Priekšlikums Padomes lēmums, ar ko nosaka Kopienas nostāju Ziemeļatlantijas laša aizsardzības organizācijā /* COM/2009/0216 galīgā redakcija */





[pic] | EIROPAS KOPIENU KOMISIJA | Briselē, 5.5.2009 COM(2009) 216 galīgā redakcija Priekšlikums PADOMES LĒMUMS, ar ko nosaka Kopienas nostāju Ziemeļatlantijas laša aizsardzības organizācijā PASKAIDROJUMA RAKSTS Saskaņā ar EK līguma 300. panta 2. punkta otro daļu lēmums par nostāju, kura Kopienas vārdā paužama reģionālajās zvejniecības pārvaldības organizācijās, kad tām jāpieņem lēmumi ar juridiskām sekām, izņemot šo organizāciju institucionālo sistēmu papildinošos vai grozošos lēmumus, jāpieņem Padomei ar kvalificētu balsu vairākumu, pamatojoties uz Komisijas priekšlikumu. Ņemot vērā šo pienākumu un līdzšinējos Padomes lēmumus saistībā ar Starptautisko Atlantijas tunzivju saglabāšanas komisiju, Vidusjūras vispārējās zvejniecības komisiju un Indijas okeāna tunzivju komisiju, kā arī tiem līdzīgus Eiropas Komisijas priekšlikumus saistībā ar citām reģionālajām zvejniecības pārvaldības organizācijām, Eiropas Komisija iesniedz šo lēmuma priekšlikumu, lai noteiktu Kopienas nostāju Ziemeļatlantijas laša aizsardzības organizācijā. Konsekvences labad šajā priekšlikumā ievērota tā pati pieeja, kas attiecībā uz citām reģionālajām zvejniecības pārvaldības organizācijām. Priekšlikums PADOMES LĒMUMS, ar ko nosaka Kopienas nostāju Ziemeļatlantijas laša aizsardzības organizācijā EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 37. pantu saistībā ar 300. panta 2. punkta otro daļu, ņemot vērā Komisijas priekšlikumu, tā kā: (1) EK līguma 33. pants saistībā ar tā 32. pantu paredz, ka viens no kopējās zivsaimniecības politikas mērķiem ir nodrošināt piedāvājuma pieejamību. Regulā (EK) Nr. 2371/2002[1] noteikts, ka Kopiena, veicot pasākumus, kas paredzēti, lai aizsargātu un saglabātu ūdeņu dzīvos resursus, īsteno piesardzīgu pieeju, lai nodrošinātu ilgtspējīgu šo resursu izmantošanu un samazinātu zvejas darbību ietekmi uz jūras ekosistēmām. Turklāt regula paredz, ka Kopienas mērķis ir pakāpeniski ieviest ekosistēmas pieeju zivsaimniecības pārvaldībā un veicināt efektīvas zvejas darbības ekonomiski stabilā un konkurētspējīgā zvejniecības un akvakultūras nozarē, nodrošinot pietiekami augstu dzīves līmeni tiem, kas ir atkarīgi no zvejas darbībām, un ņemot vērā patērētāju intereses. (2) Eiropas Kopiena ar Lēmumu 82/886/EEK[2] apstiprināja Ziemeļatlantijas lašu saudzēšanas konvenciju, ar kuru izveidoja Ziemeļatlantijas laša aizsardzības organizāciju ( NASCO ). NASCO ietilpst trīs reģionālās komisijas, kuras var pieņemt reglamentējošus pasākumus par Konvencijas aptvertajiem laša krājumiem. Šie pasākumi var kļūt saistoši Kopienai. (3) Saskaņā ar EK līguma 300. panta 2. punkta otro daļu Kopienas nostāja struktūrās, kuras izveidotas ar reģionāliem zvejniecības nolīgumiem un kurām jāpieņem lēmumi ar juridiskām sekām (bet kas nemaina attiecīgajos nolīgumos noteikto institucionālo sistēmu), jāpieņem ar kvalificētu balsu vairākumu ar Padomes lēmumu, pamatojoties uz Komisijas priekšlikumu, IR NOLĒMUSI ŠĀDI. 1. pants Nostāja, kura Kopienas vārdā paužama Ziemeļatlantijas laša aizsardzības organizācijas komisijās, kad šīm komisijām jāpieņem lēmumi ar juridiskām sekām, ir noteikta šā lēmuma pielikumā. 2. pants Padome, pamatojoties uz Komisijas priekšlikumu, vēlākais līdz Ziemeļatlantijas laša aizsardzības organizācijas komisiju gadskārtējai sanāksmei 2014. gadā novērtē un vajadzības gadījumā pārskata šā lēmuma pielikumā noteikto Kopienas nostāju. Briselē, Padomes vārdā — priekšsēdētājs PIELIKUMS Kopienas nostāja Ziemeļatlantijas laša aizsardzības organizācijā 1. PRINCIPI Saistībā ar NASCO Eiropas Kopiena: a) rīkojas saskaņā ar Kopienas izvirzītajiem mērķiem kopējās zivsaimniecības politikas satvarā, jo īpaši īstenojot piesardzīgu pieeju, lai nodrošinātu laša resursu ilgtspējīgu izmantošanu, veicinātu pakāpenisku ekosistēmas pieejas īstenošanu zvejniecības pārvaldībā un līdz minimumam samazinātu zvejas darbību ietekmi uz jūras ekosistēmu, kā arī veicinot ekonomiski stabilu un konkurētspējīgu Kopienas zvejniecību, nodrošinot pietiekami augstu dzīves līmeni tiem, kuri ir atkarīgi no zvejas darbībām, un ievērojot patērētāju intereses; b) nodrošina, ka NASCO pasākumi ir saskaņā ar Ziemeļatlantijas lašu saudzēšanas konvencijas mērķiem; c) nodrošina, ka NASCO pasākumi ir saskaņā ar starptautiskajiem tiesību aktiem un jo īpaši ar noteikumiem, kas paredzēti ANO Jūras tiesību konvencijā, ANO nolīgumā attiecībā uz transzonālo zivju krājumu un tālu migrējošo zivju krājumu saglabāšanu un pārvaldību un Nolīgumā, lai veicinātu starptautisko saglabāšanas un pārvaldības pasākumu ievērošanu uz tāljūrā esošiem zvejas kuģiem; d) veicina nostāju saskaņotību reģionālajās zvejniecības pārvaldības organizācijās; e) tiecas panākt sinerģiju ar politiku, kuru Kopiena zivsaimniecības nozarē īsteno divpusējās attiecībās ar trešām valstīm, un nodrošina saskaņotību ar ārējo attiecību politiku; f) nodrošina Kopienas starptautisko saistību ievērošanu. 2. Vadlīnijas Eiropas Kopiena attiecīgā gadījumā cenšas atbalstīt NASCO šādu pasākumu pieņemšanā: a) stingri saglabāšanas un pārvaldības pasākumi, kuri ļauj panākt laša resursu ilgtspējību ilgtermiņā un kuros ņemti vērā labākie pieejamie zinātniskie ieteikumi; b) pasākumi, ar kuriem nodrošina jutīgu biotopu aizsardzību un šādu biotopu atjaunošanos, lai savvaļas laša krājumi varētu atjaunoties apgabalos, kur to patlaban nav; c) kopīgi ar lašu audzētājiem izstrādāti un ieviesti pasākumi, kas ļauj audzētavu lašu izbēgšanas gadījumu skaitu pēc iespējas tuvināt nullei; iespējami efektīvāka ģenētiskās un cita veida bioloģiskās mijiedarbības samazināšana laša resursu pilnveides pasākumos, tostarp audzētavas lašu izlaišanā un pārvietošanā; pasākumi, kuru mērķis ir iespējami efektīvāk samazināt akvakultūras darbībās izcēlušos slimību un parazītu pārneses risku savvaļas laša krājumiem; aizsardzība pret transgēno lašveidīgo zivju potenciālo ietekmi uz savvaļas laša krājumiem; d) atbildīgu zveju praktizējošu valstu iesniegtu NASCO dalības pieteikumu pieņemšana. [1] OV L 358, 31.12.2002., 59. lpp. [2] OV L 378, 31.12.1982., 24. lpp.